
Hagyományos és IKT eszközök hatékonyságának összehasonlítása egy rácsgeometriai téma feldolgozásánál

Háttér és célkitűzés
A felfedeztető matematikatanítás sajátossága az eszközhasználattal történő tanulás. A módszertan szerint diákok az ismeretszerzés aktív cselekvői, ő magunk konstruálják meg ismereteiket. A 21. század technológiai fejlődése az oktatásra jelentős hatást gyakorolt: megjelentek a hagyományos tárgyi eszközök digitális formái. Kutatásunk célja annak vizsgálata, hogy egy matematikai témát felfedeztető módszertani megközelítésben elsajátítva mutatkozik-e különbség a diákok tudásbeli fejlődésében és belső motivációjában a hagyományos tárgyi eszköz és a digitális IKT eszközzel történő tanulás során.
Módszer
A kutatásban összesen 71 ötödik osztályos tanuló vett részt. A vizsgálat első lépéseként a tanulók egy bemeneti tesztet írtak, amivel feltérképeztük előzetes tudásukat. Ezt követte a nyolc, egyenként 45 perces tanulási folyamat, amely során a tananyag feldolgozása két, azonos előzetes tudású csoportban zajlott: az egyik csoport a hagyományos tárgyi eszközt, a szöges táblát használta, a másik csoport annak digitális változatával, a Geoboard alkalmazással tanult. A vizsgálat végén a tanulók kitöltöttek egy kimeneti tesztet, aminek segítségével meghatároztuk a tudásbeli fejlődésüket, és egy belső motivációt mérő kérdőívet. A kutatást két környezetben végeztük el: általános iskolában és tehetséggondozó foglalkozáson.
Eredmények
Szignifikáns tudásbeli fejlődést mutatott, mind a hagyományos tárgyi, mind az IKT eszközt használó csoport, mindkét tanulási környezetben. A kimeneti teszteredmények összehasonlításakor nem volt jelentős különbség a csoportok között sem az általános iskolai, sem a tehetséggondozó foglalkozáson. Az általános iskolai környezetben a belső motivációs kérdőívnek mind az öt alskálája szignifikánsan magasabb volt a szöges táblát használó csoport esetében. A tehetséggondozó foglalkozáson az öt alskálából három jelentősen magsabb belső motivációt mutatott a Geobord alkalmazással tanuló csoportnál.
Következtetés
Kutatásunk igazolja, hogy az eszközhasználattal támogatott tanulási-tanítási módszertan pozitívan hatn a diákok teljesítményére és belső motivációjára – akár általános iskolában, akár tehetséggondozó foglalkozáson.



